Blitsbokke wil in Tafelberg se skadu baljaarRicardo Duartee op die voorvoet. Foto: Karim Shahib/AFP. Die Blitsbokke sal hierdie naweek in Kaapstad hoop om met ŉ soortgelyke vertoning as in Dubai vorendag te kom. Die nasionale sewesspan was immers die sultans van die woestyn nadat hulle Ierland met 21–5 in die eindstryd van die toernooi in die Verenigde Arabiese Emirate geklop het. Tog het hulle lanklaas ŉ toernooi in die Kaap gewen; sewe jaar terug om presies te wees. “Ons wil bitter graag hierdie toernooi wen. Dis nou al hopeloos te lank sedert ons met die louere hier weggestap het,” het Philip Snyman, assistent-afrigter, gesê. Die Suid-Afrikaners beskik ongetwyfeld oor die spelers om die oudspeler se droom te bewaarheid: Branco du Preez en Zain Davids sorg vir die nodige ervaring, terwyl opwindende jong spelers soos Ricardo Duarttee en Dalvon Blood ook hul toorkuns in Tafelberg se skadu sal wil uitstal. Die jong Duarttee het immers amok in Dubai gemaak en hy is saam met Du Preez en Shakes Soyizwapi in die organiseerders se droomspan opgeneem. “Tricky Ricky” making life difficult for opponents in Dubai ???? ????Get your tickets to see him LIVE at #CapeTown7s : https://t.co/6MK7EtyvcQ Let’s #FeelTheVibes ???? pic.twitter.com/Xrakx2E714 — Springbok Sevens (@Blitzboks) December 6, 2022 Ná ŉ paar toernooie waarin die Blitsbokke lelik kleigetrap het, meen Snyman dat die span nou op die regte pad is. “Dit is lekker om in Kaapstad te wees met ŉ bietjie momentum aan ons kant. Ons het in Dubai gesien wat kan gebeur as ons speel soos ons kan; ons moet dit nou net weer doen.” Volgens die voormalige Blitsbok-kaptein sal die spelers weer die grondslag vir ŉ moontlike bekereindstryd in die groepwedstryde teen Kanada, Fidji en Frankryk wil lê. “Ons is steeds op soek na daardie wedstryd waar alles net van die afskop tot die eindfluitjie in plek val. Hopelik kan só iets in hierdie naweek se eindstryd gebeur.” Bepalings: Vrydag om 20:03: Blitsbokke teen Kanada Saterdag om 11:19: Blitsbokke teen Fidji Saterdag om 17:00: Blitsbokke teen Frankryk Blitsbok-span: Impi Visser, Zain Davids, Ryan Oosthuizen, James Murphy, JC Pretorius, Masande Mtshali, Branco du Preez, Ricardo Duarttee, Darren Adonis, Muller du Plessis, Shilton van Wyk, Dalvon Blood en Shakes Soyizwapi.